Ehdotus NEUVOSTON TÄYTÄNTÖÖNPANOPÄÄTÖS unionin Irlannille myöntämästä rahoitustuesta annetun täytäntöönpanopäätöksen 2011/77/EU muuttamisesta /* COM/2013/0679 final - 2013/0326 (NLE) */





PERUSTELUT Unionin Irlannille myöntämästä rahoitustuesta annettua neuvoston täytäntöönpanopäätöstä 2011/77/EU olisi muutettava, jotta Irlannin makrotalouden sopeutusohjelman ehtojen täyttymistä voitaisiin arvioida asianmukaisesti ja saattaa lopputarkastelu päätökseen rahoitustuen määräajassa. Ehdotettu muutos on puhtaasti tekninen ja se koskee rahoitustuen saatavuusajan jatkamista kolmesta vuodesta kolmeen vuoteen ja kahteen kuukauteen. Makrotalouden sopeutusohjelman keskeiset osatekijät eli ohjelman kesto ja kokonaismäärärahat pysyvät ennallaan. Yhteisestä talousarvioaikataulusta annetun, 30. toukokuuta 2013 voimaan tulleen asetuksen (EU) N:o 473/2013 4 artiklan mukaan Irlannin viranomaiset julkaisevat alustavan talousarviosuunnitelmansa viimeistään 15. lokakuuta 2013. Tuloksia taseen arvioinnista ohjelmaehdoittain odotetaan marraskuun 2013 loppuun mennessä. Jotta ohjelman ehtojen noudattamista voitaisiin arvioida kattavasti ja perusteellisesti, on tietenkin tärkeää ottaa alustavaan talousarviosuunnitelmaan ja pankkien kuntokartoitukseen sisältyvät tiedot huomioon. Siksi 12. ja viimeinen Irlannin ohjelmaa koskeva tarkastelukäynti ei voi alkaa ennen 15. lokakuuta 2013. Tällä hetkellä neuvoston täytäntöönpanopäätöksessä 2011/77/EU todetaan, että rahoitustuki on saatavilla kolmen vuoden ajan ensimmäisestä päätöksen voimaantulon jälkeisestä päivästä alkaen, mikä tarkoittaa, että tuen saatavuusaika päättyy 8. joulukuuta 2013. Kaikki prosessit tarkastelun saattamiseksi päätökseen ja tarvittavien asiakirjojen laatimiseksi olisi puristettava muutamaan ennen tuota päivää jäljellä olevaan viikkoon. Riskinä olisi, että ehtojen noudattamisen arvioinnissa ei ole aikaa asianmukaiseen tutkisteluun ja että määräaikaa ei pystytä pitämään jonkin ennakoimattoman tapahtuman vuoksi, jolloin Irlannilta jäisi loppuerä saamatta. Näiden riskien pienentämiseksi rahoitustuen saatavuusaikaa voitaisiin jatkaa kahdella kuukaudella. Todettakoon, että tällaisella päätöksellä lisätään ohjelman maksujen ennakoitavuutta. Samalla sillä myös parannetaan tarkasteluarvioinnin laatua. Nämä vaikutukset hyödyttävät sekä velkoja- että velallismaita ja vakauttavat näin ollen osaltaan euroaluetta. Edellä olevan selvityksen perusteella komissio katsoo, että rahoitustuen saatavuusajan pidentämiseksi tehtävät muutokset edistävät ohjelman tavoitteiden saavuttamista. 2013/0326 (NLE) Ehdotus NEUVOSTON TÄYTÄNTÖÖNPANOPÄÄTÖS unionin Irlannille myöntämästä rahoitustuesta annetun täytäntöönpanopäätöksen 2011/77/EU muuttamisesta EUROOPAN UNIONIN NEUVOSTO, joka ottaa huomioon Euroopan unionin toiminnasta tehdyn sopimuksen, ottaa huomioon Euroopan rahoituksenvakautusmekanismin perustamisesta 11 päivänä toukokuuta 2010 annetun neuvoston asetuksen (EU) N:o 407/2010[1] ja erityisesti sen 3 artiklan 2 kohdan, ottaa huomioon Euroopan komission ehdotuksen, sekä katsoo seuraavaa: 1) Neuvosto myönsi Irlannille (täytäntöönpanopäätös 2011/77/EU[2]) tämän pyynnöstä rahoitustukea edistääkseen tiukkaa talous- ja uudistusohjelmaa, jonka tarkoituksena on palauttaa luottamus, mahdollistaa talouden paluu kestävään kasvuun ja turvata rahoitusvakaus Irlannissa, euroalueella ja EU:ssa. 2) Komissio sai Irlannin talousuudistusohjelman kymmenennen tarkastelun valmiiksi 10 päivänä heinäkuuta 2013. 3) Rahoitustuen saatavuusajan lyhyt pidentäminen on tarpeen, sillä sen ansiosta lopputarkastelussa olisi asianmukaisella huolellisuudella mahdollista arvioida kattavasti ja perusteellisesti ohjelman ehtojen noudattamista sekä varmistaa, että päätös viimeisen erän maksatuksesta voidaan tehdä ajoissa. 4) Näiden seikkojen vuoksi täytäntöönpanopäätöstä 2011/77/EU olisi muutettava, ON HYVÄKSYNYT TÄMÄN PÄÄTÖKSEN: 1 artikla Korvataan täytäntöönpanopäätöksen 2011/77/EU 1 artiklan 2 kohdassa sanat 'kolmen vuoden ajan' sanoilla 'kolmen vuoden ja kahden kuukauden ajan'. 2 artikla Tämä päätös on osoitettu Irlannille. 3 artikla Tämä päätös julkaistaan Euroopan unionin virallisessa lehdessä. Tehty Brysselissä Neuvoston puolesta Puheenjohtaja [1] EUVL L 118, 12.5.2010, s. 1. [2] EUVL L 30, 4.2.2011, s. 34.